Politiførstebetjent Arild Nonstad ved Kongsberg politistasjon har stor tro på russekontraktene. Foto: Tordis Gauteplass / NRK

– Hallo, alle sammen. Vi har delt inn i tre grupper alfabetisk etter etternavn.

Mange russ hadde møtt opp på Kongsberg torsdag, for å skrive under på en litt annerledes russekontrakt.

Politi og næringsliv står bak kontrakten. Den skal motivere ungdommen til å holde seg unna narkotika, ikke kjøre i fylla og ta vare på hverandre. I kontraktene står det også at elevene må få sjekket opp russebilene sine.

– Vi ønsker at ungdommen skal ta et ansvar og bry seg. Nesten alle i russekullet er med og det er kjempepositivt, sier politiførstebetjent Arild Nonstad ved Kongsberg politistasjon.

Les også:

(artikkelen fortsetter under bildet)

Torstein Aakre fra Sparebank 1 Kongsberg og Bjørn Grene fra Audere Est Facere AS bidrar gjerne til en narkotikafri russetid. Foto: Raymond Dalen / NRK

Næringslivet bidrar

Hver av russen får 500 kroner eller et gavekort for å skrive under på kontrakten. For å finansiere kontraktene, har næringslivet i byen spyttet inn penger.

– I russetida er hver krone verdt noe, og disse pengene unner vi dem, sier investor Bjørn Grene i Audere Est Facere AS.

Han får støtte fra banksjefen i Sparebank 1 på Kongsberg.

– Det er noe av vår jobb som bank å vise samfunnsansvar. Jeg har ingen betenkeligheter med å gi dem penger for å holde seg unna narkotika, sier banksjef Torstein Aakre.

– Ikke sikkert alle klarer å holde avtalen

Mats Anderson fikk fylt bensin på russebilen, takket være russekontrakten. Foto: Raymond Dalen / NRK

Om resultatet blir null narkotika blant årets russekull på Kongsberg, gjenstår å se.

– Det er ikke sikkert alle hadde skrevet under hvis vi ikke fikk noe for det. Jeg tror det kommer til å hjelpe, men det er sikkert noen som ikke klarer å holde seg unna, selv om de har skrevet under, sier avgangselev Mats Anderson.

Kan kreves tilbake

En liten hake er det likevel i kontrakten. For hvis russen blir tatt i å bryte avtalen, må pengene betales tilbake.

– Jeg er uansett sikker på at dette blir så bra at russen kommer til å gå inn for å holde avtalen, avslutter politiførstebetjent Arild Nonstad.